Κατά τις πρώτες μέρες της νέας κυβέρνησης κι ενώ βρίσκονται πολύ ψηλά στην ατζέντα της τα θέματα της Παιδείας με κυρίαρχο την κατάργηση του πανεπιστημιακού ασύλου, έρχεται η είδηση της κρυφής ανακήρυξης του μητροπολίτη Άνθιμου ως επίτιμου Διδάκτορα στο ΑΠΘ.

Ο γνωστός για τις ακροδεξιές και ρατσιστικές του απόψεις Άνθιμος είχε προγραμματιστεί να ανακηρυχτεί επίτιμος Διδάκτορας τον Νοέμβριο του 2017, οι εντονότατες αντιδράσεις του ακαδημαϊκού και δημοκρατικού κόσμου της Θεσσαλονίκης όμως ανάγκασαν το ΑΠΘ να αναβάλει την τελετή απονομής «για λόγους καλύτερης οργάνωσης», όπως τόνιζε η σύντομη ανακοίνωση του πανεπιστημίου (25/11/2017) όπως μετέδωσε το alterthess.gr. «Ο απερχόμενος "γαλάζιος" πρύτανης του ΑΠΘ Περικλής Μήτκας αποφάσισε να κάνει ένα «δωράκι» στον Άνθιμο, χωρίς όμως να ενημερώσει πρώτα την πανεπιστημιακή κοινότητα και τα μέσα ενημέρωσης της πόλης, όπως συνηθίζεται», γράφει το site.

Η πανεπιστημιακή κοινότητα της χώρας «υποδέχεται» λοιπόν αυτόν που δέχτηκε στο γραφείο του τον Ν. Μιχαλολιάκο και την Ε. Ζαρούλια – σε μια εποχή που στη δίκη της Χρυσής Αυγής καθημερινά έρχονται στην επιφάνεια στοιχεία για την εγκληματική δράση των νεοναζί. Το ρεπορτάζ έγραφε σχετικά: «Όπως τονίζεται σε σχετική ανακοίνωση, η συνάντηση διεξήχθη σε ιδιαίτερα θερμό κλίμα κατά τη διάρκεια της οποίας συζητήθηκαν θέματα της τρέχουσας επικαιρότητας και ιδιαίτερα τα ζητήματα που αφορούν την Ορθοδοξία».

Η πανεπιστημιακή κοινότητα της χώρας μας, «υποδέχεται» στους κόλπους της τον άνθρωπο που έσταζε αδιάκοπα μόνο δηλητήριο για τους πρόσφυγες, τους μετανάστες, την LGBTQ κοινότητα, τους μουσουλμάνους, τους άθεους τους δημοκράτες. Υποδέχεται έναν ρασοφόρο που προσωπικά θα επιθυμούσα να μείνει μακριά από το παιδί μου κι από τους χώρους εκπαίδευσής του. Η πανεπιστημιακή κοινότητα του ΑΠΘ, «υποδέχεται» τον άνθρωπο που είχε εναντιωθεί, σθεναρά στην ίδρυση της Εισαγωγικής Κατεύθυνσης Ισλαμικών Σπουδών στο συγκεκριμένο πανεπιστήμιο. «Υποδέχεται» έναν άνθρωπο οι σκοταδιστικές και ρατσιστικές ιδέες του οποίου είναι σε ευθεία αντίθεση με οτιδήποτε ανθρώπινο αλλά και εχθρικό στην ίδια την επιστήμη.

Η πανεπιστημιακή κοινότητα της χώρας αλλά και όλοι και όλες εμείς, έχουμε τη δυνατότητα να αντιδράσουμε στη μετατροπή των πανεπιστημίων μας σε γιάφκες σκοταδιστών ώστε να μην περάσει το δηλητήριο στα παιδιά μας. Γιατί αν η κανονικότητα για την οποία μιλούν σημαίνει επιβράβευση του σκοταδισμού από πανεπιστήμια που κατεξοχήν υπηρετούν την έρευνα και την επιστημονική κουλτούρα, την ελευθερία και την αμφισβήτηση, αντιλαμβάνεστε τι μας περιμένει παρακάτω. Δεν μένουμε Ευρώπη, επιστρέφουμε μεσαίωνα!